Bolak

Bolak es un lingua aidante internasional inventada par Léon Bollack. La nom de la lingua sinifia "un crea injeniosa" (bol = injenia, -ak = fada con, bolak = fada con injenia), e, natural, refleta ance la nom de sua creor. Bolak es ance nomida "la lingua blu", de la color de la sielo, cual covre tota umanas.

Bollack ia scrive tre libros sur sua lingua:
La Langue Bleue Bolak: langue internationale pratique (1899)
Abridged Grammar of the Blue Language (1900).
Premier vocabulaire de la langue bleue Bolak (1902)

Bollack ia ave un "filosofia" per la crea de sua lingua, cual el ia nomi "La lege de oto":
un letera, un sona
un parola, un sinifia
un clase de parolas, un aspeta
un frase, un construi

 Alfabeta 

Bolak usa sola 19 leteras:

a b ч d e f g i k l m n o p r s t u v

Los es pronunsiada como en lfn o afi, esetante per ч (de cirilica) = [tʃ] como tx en elefen.

 Spesies de parolas 

La usas diversa de parolas es indicada par sua strutur:

parolas de espresa emosial: un vocal, o du repeteda
"parolas laborante" (no, si, ce, plu, min, etc): du vocales diferente, o du consonantes plu -u
juntas: la presentia de la vocales i o o
pronomes: la presentia de la vocales a o e
nomes e numeros: un o du consonantes, un vocal, e un o du consonantes plu (ma no fini con -ч o -d)
verbos: un nom, plu -a, -e, -i, -o final
ajetivos: un verbo, plu -d final
averbos: un verbo, plu -ч final

 Determinantes 

an = un
ad = de un
al = a un
ane = ~ alga
ade = de alga
ale = a alga
lu = ~ la
-u = -s (plural)
u- = fema (pe kval = cavalo, ukval = cavalo fema)

 Numeros 

nol = 0
ven = 1
dov = 2
ter = 3
far = 4
kel = 5
gab = 6
чep = 7
lok = 8
nif = 9
dis = 10
diven = 11
didov = 12
dovis = 20
teris = 30
(ven) son = 100
dovson = 200
mel = 1000
mlon = 1000000
mlar = 1000000000

-u = per deveni nomes o per indica la ora
-em = ordinal
-emu = ordinal plural
-ip = grupos
-om = fratos
-olt = veses
-erl = numero de spesies
-am = colies

La dias de la semana e menses de la anios es creada par ajunta -tag o -mes:
ventag = lundi
dovtag = martedi
tertag = mercurdi
venmes = janero
dovmes = febrero
termes = marto
etc

Pronomes

La pronomes personal:
me = me
te = tu (familial)
ve = tu (cortes)
se = el (mas)
le = el (fema)
чe = el (neutra)
ne = nos
pe = vos (familial)
ge = vos (cortes)
be = los (mas)
fe = los (fema)
de = los (neutra)

Varias de la pronomes personal:
per la acusativa (ojeto direta): ma, ta, va, etc
per la dativa (ojeto nondireta): ama, ata, ava, etc
per la jenitiva/ablativa (forma de "de"): ema, eta, eva, etc
per la vocativa: em, et, ev, etc
per asentua: eme, ete, eve, etc
pronomes de posese: mea, tea, vea, etc
pronomes de posese plural: mae, tae, vae, etc

Pronomes de relata: ra (sing), re (plural)

Pronomes de demanda e esclama: ka (sing), ke (plural)

Pronomes de mostra:
aч = el/esta/acel
ag = esta
af = acel
aчe = los/estas/aceles
age = estas
afe = aceles

Otra pronomes:
ab = tal
am = la mesma
ap = cualce
as = serta
at = intera
av = otra
sta = on
spa = cada
ske = multe
kla = alga
mre = nun
tle = tota
pna = no cosa

(los formi la plural par ajunta -e o par cambia -a a -e)

Pronomes jeneral nondeterminada: ea (sing), ae (plur)

 Verbos 

La tempos e aspetas de lov (la ama):
infinitivas:
lovi = ama sempre
love = ama en la pasada
lovo = ama en la presente
lova = ama en la futur
comun: presededa par sujeto
me lovi = me ama sempre
me love = me ia ama
me lovo = me ama
me lova = me va ama
me ulovi = me es amante
me ulove = me ama ja, me ia ama ja
me ulovo = me ia ama ja
me ulova = me va ama ja
pasiva: interpone -u-:
me lovui = me es sempre amada
me lovue = me ia es amada
etc

Refletante: me su lovo = me ama me mesma

Comanda: presededa par un pronom vocativa (et lovo = ama!)

Sujuntiva: presededa par ku

Ipotesal: usa la forma comun

Demanda: presede la verbo con la particula du

La nega: presede la verbo con la particula nu, cual combina con otra particulas
knu = ce no (sujuntiva)
snu = se no
tnu = ce no?

Verbos nonpersonal: usa la pronom чe (pe, чe plovo = pluva)

Verbos aidante:
oa = comensa
eo = fini
ia = vole
ai = desira
oe = debe
ei = pote
ie = frecuente
ao = rara

 Ajetivos 

La plu de ajetivos fini con -ed. Pe, bon (bonia) > boned (bon)

La partisipios:
-id = partisipio ativa, eternal
-od = partisipio ativa, presente
-ed = partisipio pasiva, presente
-ad = partispio pasiva, futur (con la sinifia de posiblia o dinia)

Compara:
aloved = la min amada
oloved = min amada
eloved = plu amada
iloved = la plu amada
uloved = amada la mesma

Esta idea es ance usada con nomes e verbos:
alov = manca de ama
olov = alga ama
elov = multe ama, pasion
ilov = tro multe ama, idolia

 Averbos 

Averbos fini como la ajetivos, ma con -ч (plu comun -eч) en loca de -d. Los pote es ance derivada de la partisipios:
boneч = bon, con bonia
loviч = amante
loveч = con ama
lovaч = en modo amable

Alga averbos deriva direta de nomes:
releч = par ferovia

Averbos primitiva (nonderivada):
geч = ier
daч = oji
morч = matina
toч = pronto
tarч = tarda
steч = sempre
moч = a tota locas
maч = multe
pliч = plu
leч = min
si = si
no = no

 Preposadas 

La preposadas ave sinifias plu esata ca la plu de linguas european, incluinte elefen:
di = de (composada de)
of = de (orijina personal)
om = de (orijina fisical)
in = a (loca), en
to = a (dirije)
id = a (tempo)

Bolak ave ance un preposada multe jeneral io.

Tota preposadas de loca ave la forma vocal-consonante, e on pote ajunta -i o -u final per indica dirije:
ib = sur, ibi = de un loca supra, ibo = a un loca supra
ot = esta, oti = de un loca estra, oto = a un loca estra (sorti)
ol = asta, oli = de un loca asta, olo = a un loca asta

Preposadas pote es usada ance como averbos, pe ib sinifia ambos "supra" e "a supra", e in ambos "en" e "a en".

 Juntas 

it = e
or = o
ni = no e
if = si
bo = ma
gi = donce
ko = ce
ob = car
чo = car
po = afin
so = mesma como
fi = an si
fo = cuando

 Ordina de parolas 

La ordina de parolas es fisada:
frase: sujeto - verbo - ojeto - completantes
formula nomal: determinantes - nom - ajetivos
averbos segue verbos e presede ajetivos o otra averbos
proposas suordinada segue proposas major

Per esemplo (par Bollack mesma): Markesin beled, vae logu beled mortigo ma fri lov = Marcesa bela, tu oios bela fa ce me mori de ama.

 Vocabulo 

La vocabulo jeneral de bolak es "a posteriori", pd orijinante en linguas natural, xef franses e engles. Ma, como en volapük, la parolas deveni cuasi nonreconosable:
bolv = strada (de boulevard)
tlaf = telegraf
stit = constitui (nom)
flist = felisi (nom)

Bollack ia usa an jargon franses a alga veses:
pif = nas
paf = ebria

E alga parolas ave fontes oscur:
lalm = universia (de "alma mater")
plin = istoria natural (de Plinius)
vivl = xovinisme (de "vive la...")
vovs = fini, reali (vovs es la parola final de la disionario de bolak)

Crea de parolas:

Par ajunta -a, -e, -i, o -o a un nom, on crea la verbo, con la sinifia...
"es" = pe, bono = es bon
"es a la state de" o "ave", pe, fami = fami, ave famia
"acompli la ata" = pe, beti = aposta
"usa" = pe, bilbi = jua con un bilboquet (jua de tas e bal)
"cria como (un animal)" = pe, dogi = abaia

Sufisas:

-an = abitor de (Parian = Parisian)
-in = sposa de (reksin = rena)
-as = grandi (mesras = cotela grande, sabre)
-et = peti (kvalet = cavaleta)
-ist = laboror (panist = panor)
-ost = cliente (panost = cliente de la paneria)
-erk = comersa (birerk = comerse de bir)
-ik = arte, siensa, fabrica (birik = la art de bir)
-ort = loca de fabrica o vende (birort = bireria)
-or = ator o ajente (tansor = dansor)
-il = util o strumente (banil = banio)
-ef = resulta de un ata (dogef = un abaia)
-ir = deveni (krantiri = grandi, deveni grande)
-ig = fa (krantigi = grandi, causa ce alga cosa grandi)
-enk = comensa de un ata (dormenki = vade dormi)
-art = un peso de (panart = un peso de pan)
-alg = un maladia (kopvalg = un dole de testa)
-olb = un colpa de (fotolb = colpa de pede)
-olm = un arbor (rosolm = arbor de la rosa)
-olv = loca de plantes (rosolv = jardin de rosas)
-osm = colie (libosm = biblioteca)
-ism = sistem de ideas (librism = libralisme)

Alga parolas peti servi como cuasi prefisas:
stu = mas (stu kval = cavalo mas)
pu = superior en un ierarcia
чu = inferior en un ierarcia
plu = plural (plu gon = poligon)
tu = totalia (tu slavism = panslavisme)
fku = contra, oposante (fku lov = odi)
ru = repeteda
sru = a retro
pru = sustituida
sku = semblante
pnu = nonsemblante

La lingua ave an particulas per espresa gustas:
gu = un gusta fisical (pe gu fem = un fem ci on gusta en modo fisical)
kvu = un gusta nonfisical
pfu = un nongusta fisical
mu = un nongusta nonfisical

Final, on pote crea parolas par composa:
dormukar = vagon de dormi
vintumilv = molin de vente

 Esemplos 

 Se venko om sit = El ariva a la site.
 Spa lanta oe sarfi sea lant = Cada sitadan debe servi sua pais.
 Me upreko mea leg = Me ia rompe mea gama.
 Aч per lovo moч sea fant lalged = Esta padre ama multe sua enfante malada.
 Me givo aч vads asa = Me dona esta orolojia a el. 
 Se spiko bolak = El parla bolak.

Nea Per (Nosa Padre)
Nea per, ev ra seri in silu,
vea nom eч santigui;
vea regn eч komi;
vea vil eч makui ib gev so in sil;
ev givo daч nea pan taged ana,
it ev solvi nae fansu ana
so ne solvo aчe re ufanso na;
it ev nu lefti na to temt,
bo ev bevri na om mal.

 Fonte 
 Couterat, L. e Leau, L (1903). Histoire de la Langue Universal. Paris: Librairie Hachette.

Category:LAI Category:Lingua